Benjamin Netanyahu a pierdut puterea. Parlamentul din Israel a aprobat noul guvern.
Parlamentul Israelului a aprobat, duminică seară, învestirea noului Guvern. Astfel Benjamin Netanyahu pierde puterea după 12 ani în care a fost permanent prim-ministru.
Parlamentul Israelului a aprobat, duminică seară, învestirea noului Guvern, care va fi condus prin rotaţie, de Naftali Bennett şi Yair Lapid, punând capăt celor 12 ani în care Benjamin Netanyahu a fost permament prim-ministru.Noul Cabinet guvernamental a primit 60 de voturi pentru şi 59 împotrivă. Un deputat din cadrul Listei Arabe Unite (Ra’am) s-a abţinut de la vot.Imediat după vot, Benjamin Netanyahu, care a fost prim-ministru în ultimii 12 ani, a dat mâna cu Naftali Bennett, noul premier.Conform acordului coaliţiei guvernamentale din Israel, Naftali Bennett, liderul alianţei Yamina (dreapta), va fi prim-ministru al Israelului prin rotaţie cu Yair Lapid, liderul partidului Yesh Atid. În prima etapă, de acum până în septembrie 2023, prim-ministru va fi Naftali Bennett, iar Yair Lapid va prelua funcţia de premier în a doua jumătate a legislaturii, până în noiembrie 2025."Sunt aici pentru a munci în sprijinul israelienilor. Haosul trebuie să se încheie", a afirmat Naftali Bennett, citat de cotidianul The Times of Israel. Naftali Bennet i-a mulţumit lui Benjamin Netanyahu pentru devotamentul arătat pentru Israel.În afară de formaţiunile Yesh Atid (liberală), Yamina (dreapta) şi Lista Arabă Unită (Ra’am), la coaliţia guvernamentală participă alianţa Albastru & Alb (centru), Partidul Muncii (centru-stânga), Yisrael Beytenu (dreapta), Noua Speranţă (centru-dreapta) şi Meretz (centru-stânga).Benjamin Netanyahu, liderul partidului Likud (dreapta), a criticat vehement noua coaliţie guvernamentală."Nu veţi putea reduce la tăcere alegătorii Likud, membrii mişcărilor Haredi şi pe cei de dreapta. Şi nu mă veţi putea reduce la tăcere pe mine", a declarat Benjamin Netanyahu, avertizând că va ajunge din nou la putere în curând."Publicul nu va uita această fraudă uriaşă, cea mai mare fraudă din istoria Israelului", a adăugat Netanyahu, acuzându-l pe Naftali Bennett că exclusese o alianţă cu Yair Lapid înaintea ultimului scrutin parlamentar."Eu mă aflu aici în numele milionului de israelieni care au votat cu Likud sub conducerea mea şi a altui milion de israelieni care au votat cu partide de dreapta ştiind că se vor alătura unui guvern condus de mine", a precizat Benjamin Netanyahu, subliniind că va continua să fie în slujba cetăţenilor israelieni.Benjamin Netanyahu a generat controverse politice în Israel, în contextul în care este judecat pentru presupuse acte de corupţie. Partidul condus de Benjamin Netanyahu, Likud (dreapta), s-a clasat pe primul loc în cel mai recent scrutin legislativ din Israel, însă fără a avea majoritate parlamentară. Benjamin Netanyahu a deţinut funcţia de premier al Israelului din 2009, dar, anterior, a mai fost prim-ministru în perioada 1996-1999.